ศาลปกครอง เพิกถอนคำสั่ง “คลัง” เรียกเงิน “ยิ่งลักษณ์” จ่ายชดเชยจำนำข้าว 3.5 หมื่นล้าน
ศาลปกครอง เพิกถอนคำสั่ง “คลัง” เรียกเงิน “ยิ่งลักษณ์” จ่ายชดเชยจำนำข้าว 3.5 หมื่นล้าน 
ศาลปกครอง เพิกถอนคำสั่ง “คลัง” เรียกเงิน “ยิ่งลักษณ์” จ่ายชดเชยจำนำข้าว 3.5 หมื่นล้าน
2 เม.ย. 2564

ผู้สื่อข่าวรายงานว่า วันนี้  (2 เม.ย.64) ศาลปกครองกลางพิพากษามีคำพิพากษาเพิกถอนคำสั่งกระทรวงการคลังที่ให้ น.ส.ยิ่งลักษณ์ ชินวัตร อดีตนายกรัฐมนตรี จ่ายค่าชดเชยสินไหมในโครงการรับจำนำข้าว จำนวน 3.5 หมื่นล้านบาท จากเหตุขณะดำรงตำแหน่งนายกรัฐมนตรี และประธานกรรมการนโยบายข้าวแห่งชาติ ปล่อยให้มีการทุจริตในโครงการรับจำนำข้าว และเพิกเฉยไม่ระงับยับยั้งความเสียหายที่เกิดขึ้นแก่ราชการตามอำนาจหน้าที่ ทำให้กระทรวงการคลังได้รับความเสียหาย
โดยศาลเห็นว่าคำสั่งของกระทรวงการคลังเป็นคำสั่งมิชอบ เนื่องจาก น.ส.ยิ่งลักษณ์ ไม่ใช่บุคคลเพียงคนเดียวที่มีอำนาจสั่งการ แต่เป็นการดำเนินการผ่านคณะกรรมการนโยบายข้าวแห่งชาติ (กขช.) และคณะรัฐมนตรี (ครม.) อีกทั้งยังมีส่วนราชการอื่นๆที่ร่วมพิจารณาด้วย แต่การสอบสวนของคณะกรรมการสอบข้อเท็จจริงความรับผิดทางละเมิด กลับมิได้มีการดำเนินสอบสวนให้ได้ว่าเจ้าหน้าที่คนใดควรต้องรับผิดเป็นจำนวนเท่าใดจากการทุจริต
นอกจากนี้ น.ส.ยิ่งลักษณ์ ในฐานะนายกรัฐมนตรีขณะนั้น รับรู้เกี่ยวข้องเฉพาะขั้นตอนการทำเอ็มโอยู เพื่อให้มีการซื้อขายข้าวแบบรัฐต่อรัฐ แต่ในส่วนการทำสัญญาระบายข้าวไม่ได้เกี่ยวข้อง อีกทั้งกระทรวงการคลังก็รับว่าไม่มีหลักฐานแน่ชัดว่า น.ส.ยิ่งลักษณ์ เป็นผู้กระทำให้เกิดความเสียหายและขั้นตอนการตรวจสอบของคณะกรรมการสอบสวนความรับผิดทางละเมิดก็ไม่ถูกต้อง ตามที่กฎหมายกำหนด